በአፍሪካ የመጀመሪያ የሆነው ማሪዮት ኤክስኪዩቲቭ አፓርትመንት በአዲስ አበባ ተከፈተ
-በአፍሪካ የመጀመሪያ የሆነው ማሪዮት ኤክስኪዩቲቭ አፓርትመንት በአዲስ አበባ ተገንብቶ ትናንት ተመረቀ።አፓርትመንቱን ዓለም አቀፉ የሆቴል ኩባንያ ማሪዮት እና ሰንሻይን ቢዝነስ ኃላፊነቱ የተወሰነ የግል ማህበር በጋራ በመሆን ነው የከፈቱት።ማሪዮት ኤክስኪዩቲቭ አፓርትመንትን መርቀው የከፈቱት የኢፌዴሪ ፕሬዝዳንት ሙላቱ ተሾመ፥ ሰንሻይን ቢዝነስ ኃላፊነቱ የተወሰነ የግል ማህበር ዓለም ዓቀፍ እውቅና እና ልምድ ያለውን ማሪዮት ኩባንያን ወደ አገር ውስጥ በማምጣቱ ምስጋና ይገባዋል ብለዋል።በመካከለኛው ምስራቅ የማሪዮት ኩባንያ ማኔጂንግ ዳይሬክተር እና ፕሬዝዳንት አሌክስ ካሪያዲክስ በበኩላቸው፥ ኢትዮጵያ በአፍሪካ ውስጥ ለምናከናውነው ሥራ ቁልፍ  መሆኗን ገልጸዋል።ይህ በአዲስ አበባ የተከፈተው የማሪዮት ኤክስኪዩቲቭ አፓርትመንት በዓይነቱ በአፍሪካ የመጀመሪያችን መሆኑን ተናግረዋል።የሰንሻይን ቢዝነስ ባለቤት እና ምክትል ፕሬዝዳንት ሰላማዊት ሳሙኤል፥ ከማሪዮት ኢንተርናሽናል ጋር በመሆን በአፍሪካ የመጀመሪያ የሆነውን የማሪዮት ኤክስኪዩቲቭ አፓርትመንት በአዲስ አበባ በመከፈቱ ደስታ ይሰማናል ብለዋል።በምረቃ ሥነ-ሥርዓቱ ላይ የተገኙት የኢትዮጵያ ቱሪዝም ድርጅት ስራ አስኪያጅ አቶ ሰለሞን ታደሰ፥ የኢትዮጵያ መንግስት ዓለም አቀፍ ልምድ እና ተሞክሮ ያላቸው ኩባንያዎች በአገሪቱ ለሚያደርጉት የኢንቨስትመንት እንቅስቃሴ አስፈላጊውን ድጋፍ ያደርጋል ብለዋል።ማሪዮት ኤክስኪዩቲቭ አፓርትመንት ባለ አንድ እና ባለ ሁለት ክፍሎች ለንግድ እና ለቤተሰብ ተጓዦች እና ጎብኚዎች የሚሆኑ ሙሉ እቃ የተሟላላቸው 108 ክፍሎች አሉት።ለመሪዎች ማረፊያነት  የሚያገለግሉ እና የተሟላ የማዕድ ቤት፣ የዋይፋይ እና ሌሎች የቤት ውስጥ አገልግሎቶችን የሚሰጡ አፓርታማዎችንም አካቷል።(ኤፍቢሲ)